ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Φεβρουαρίου 1993 περί των υγειονομικών όρων και της κτηνιατρικής πιστοποίησης για την εισαγωγή σπέρματος χοίρων από τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/429/ΕΟΚ του Συμβουλίου της 26ης Ιουνίου 1990 για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων(1) , και ιδίως το άρθρο 9 παράγραφοι 2 και 3 και το άρθρο 10 παράγραφος 2,

Εκτιμώντας:

ότι τα κράτη μέλη εισάγουν σπέρμα χοίρων σύμφωνα με τις διατάξεις της οδηγίας 90/675/ΕΟΚ του Συμβουλίου(2) , όπως τροποποιήθηκε τελευταία από τον κανονισμό (ΕΟΚ) αριθ. 1601/92(3) , με την οποία καθορίζονται οι βασικές αρχές σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα-

ότι ο κατάλογος τρίτων χωρών από τις οποίες επιτρέπεται στα κράτη μέλη να εισάγουν σπέρμα χοίρων θεσπίζεται με την απόφαση 93/100/ΕΟΚ της Επιτροπής(4) -

ότι φαίνεται ότι η κατάσταση της υγείας των ζώων στις τρίτες χώρες οι οποίες περιέχονται στον κατάλογο της απόφασης 93/100/ΕΟΚ είναι ικανοποιητική όσον αφορά την εισαγωγή σπέρματος χοίρων και ότι ελέγχεται από κατάλληλα διαρθρωμένες και οργανωμένες κτηνιατρικές υπηρεσίες-

ότι οι κτηνιατρικές αρχές των τρίτων χωρών που περιέχονται στον κατάλογο της απόφασης 93/100/ΕΟΚ δέχθηκαν να ενημερώνουν την Επιτροπή και τα κράτη μέλη, εντός 24 ωρών, σχετικά με την εμφάνιση οποιασδήποτε από τις ακόλουθες ασθένειες: αφθώδης πυρετός, φυσαλιδώδης νόσος των χοίρων, κλασική πανώλης των χοίρων, αφρικανική πανώλης των χοίρων, νόσος του Teschen και φυσαλιδώδης στοματίτις- ότι σε περίπτωση τέτοιας κοινοποίησης, η Επιτροπή πρέπει να εξετάζει την κατάσταση στην συγκεκριμένη τρίτη χώρα-

ότι οι εν λόγω κτηνιατρικές αρχές έχουν αναλάβει την επίσημη εποπτεία της έκδοσης των σχετικών προς την απόφαση αυτή πιστοποιητικών, καθώς και την υποχρέωση να διασφαλίζουν ότι όλα τα βοηθητικά έγγραφα στα οποία έχει στηριχθεί ενδεχομένως η πιστοποίηση να παραμένουν σε επίσημους φακέλους επί δώδεκα τουλάχιστον μήνες μετά την αποστολή του σπέρματος που αφορούν-

ότι για τους λόγους εξαγωγής σπέρματος στην Κοινότητα, οι ίδιες αυτές αρχές έχουν αναλάβει να εγκρίνουν κέντρα συλλογής σπέρματος δυνάμει του άρθρου 8 παράγραφος 3 στοιχείο γ) της οδηγίας 90/429/ΕΟΚ-

ότι το ετήσιο υγειονομικό πιστοποιητικό έχει προσαρμοσθεί έτσι ώστε να λαμβάνεται υπόψη η κατάσταση της υγείας των ζώων σε κάθε τρίτη χώρα-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επιτρέπουν την εισαγωγή σπέρματος χοίρων που πληρούν τις απαιτήσεις του υγειονομικού πιστοποιητικού που προβλέπεται στο μέρος 1 του παραρτήματος Α. Το πιστοποιητικό αυτό πρέπει να συνοδεύει τις αποστολές σπέρματος χοίρου από τις τρίτες χώρες που απαριθμούνται στο μέρος 2 του εν λόγω παραρτήματος.

Άρθρο 2

Τα κράτη μέλη στα οποία όλα τα κέντρα συλλογής περιλαμβάνουν μόνο ζώα μη εμβολιασμένα εναντίον της νόσου Aujeszky που αντιδρούν αρνητικά στη δοκιμασία οροεξουδετέρωσης ή στη δοκιμασία ELISA για την ανίχνευση της νόσου Aujeszky μπορούν να απαγορεύουν την εισαγωγή στο έδαφός τους σπέρματος προερχόμενου από κέντρα συλλογής με διαφορετικό καθεστώς.

Άρθρο 3

Η παρούσα απόφαση εφαρμόζεται από την εξηκοστή ημέρα μετά την κοινοποίησή της στα κράτη μέλη.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 19 Φεβρουαρίου 1993.

Για την Επιτροπή Rene STEICHEN Μέλος της Επιτροπής

(1) ΕΕ αριθ. L 224 της 18. 8. 1990, σ. 62.

(2) ΕΕ αριθ. L 373 της 31. 12. 1990, σ. 1.

(3) ΕΕ αριθ. L 173 της 27. 6. 1992, σ. 13.

(4) ΕΕ αριθ. L 40 της 17. 2. 1993, σ. 23.

ΠΑΡΑΡΤΗΜΑ

ΜΕΡΟΣ 1 ΜΕΡΟΣ 2 Κατάλογος τρίτων χωρών στις οποίες έχει χορηγηθεί έγκριση για τη χρήση του πιστοποιητικού υγείας των ζώων στο μέρος 1 του παραρτήματος

Αυστρία - Burgenland, Salzburg, Tirol, Voralberg, Upper Austria

Καναδάς

Ηνωμένες Πολιτείες της Αμερικής

Φινλανδία

Νορβηγία

Νέα Ζηλανδία

Σουηδία

Ελβετία